•Hatásvizsgálat

•Alapjogok

4.KÖLTSÉGVETÉSI VONZATOK

Ez a javaslat hatással lenne az Eurojust költségvetésére és személyzeti igényeire. A javaslatot kísérő pénzügyi kimutatás becslése szerint a 2022–2027-es időszakban további 15,705 millió EUR-ra lenne szükség ahhoz, hogy az Eurojust el tudja látni az e javaslatban előírt feladatokat. Ez magában foglalja az automatizált adatkezelő és -tároló eszköz létrehozásának és működtetésének költségeit (kb. évi 500 000 EUR), valamint az eszköz kezeléséhez szükséges humán erőforrás költségeit.

A becslések szerint 16 további álláshelyre lenne szükség, köztük igazságügyi együttműködési szakértőkre, jogász-nyelvészekre, elemzőkre, jogi szakértőkre, IKT-biztonsági tisztviselőkre, a Nemzetközi Büntetőbírósággal és a civil társadalmi szervezetekkel való kapcsolattartást biztosító összekötő tisztviselőkre, valamint adminisztratív tisztviselőkre. A helyzet sürgősségére való tekintettel ezeket az álláshelyeket a lehető leghamarabb be kell tölteni.

5.EGYÉB ELEMEK

•A javaslat egyes rendelkezéseinek részletes magyarázata

Az alapvető nemzetközi bűncselekményekre vonatkozó bizonyítékok gyűjtését, megőrzését és elemzését általában különböző érdekelt felek széles köre végzi, ahogy az jelenleg is történik az ukrajnai összetűzések összefüggésében: nemzeti hatóságok, uniós szervek, beleértve a bel- és igazságügyi ügynökségeket, a közös biztonság- és védelempolitika keretébe tartozó missziók, nemzetközi szervezetek és magánszervezetek, beleértve a nem kormányzati szervezeteket és a civil társadalmi szervezeteket is.

Ezzel összefüggésben az Eurojust számára lehetővé kell tenni, hogy a legmagasabb szintű biztonsági és nyomonkövethetőségi normákat alkalmazva központosítsa a hatóságok rendelkezésére álló bizonyítékokat. Ezek az információk és (fizikai és elektronikus) bizonyítékok felhasználhatók mind a nemzeti bíróságok előtt folyó büntetőügyekben, mind pedig a Nemzetközi Büntetőbíróság vagy bármely más, e célból létrehozott bíróság vagy mechanizmus keretében folytatott büntetőeljárások során. A javaslatnak ugyanakkor nem célja, hogy kötelezővé tegye a nemzeti hatóságok számára az ilyen információk és bizonyítékok megosztását.

Az 1. cikk (1) bekezdése kifejezetten kiterjeszti az Eurojust operatív feladatköreit az alapvető nemzetközi bűncselekményekkel – különösen a népirtással, az emberiesség elleni bűncselekményekkel, a háborús bűncselekményekkel és a kapcsolódó bűncselekményekkel – kapcsolatos nyomozásokat és büntetőeljárásokat támogató bizonyítékok gyűjtése, elemzése, megőrzése és megosztása tekintetében, az Eurojust-rendelet 3. cikkének (4) bekezdésével összhangban. Az elemzési támogatás az Eurojust által már jelenleg is végzett egyik fő operatív feladat, amelyet e javaslat tovább erősít. Az Eurojust támogathatja a tagállamok illetékes hatóságait a bizonyítékok elemzésével, különösen a folyamatban lévő – többek között az Eurojust által támogatott – nyomozások és büntetőeljárások tárgyát képező tényekkel kapcsolatos bizonyítékok hitelességének és megbízhatóságának értékelése tekintetében, annak biztosítása érdekében, hogy az ilyen bizonyítékok ezt követően elfogadhatók legyenek a nemzeti vagy nemzetközi bíróságokon, illetve az azokkal egyenértékű mechanizmusok keretében. Az Eurojust-rendelet értelmében az Eurojust – a rá vonatkozó adatvédelmi keretet meghatározó rendelkezésekkel összhangban – a nemzeti nyomozások és büntetőeljárások támogatása céljából már most is továbbíthat bizonyítékokat az illetékes nemzeti hatóságoknak és nemzetközi szervezeteknek, és ezeket a bizonyítékokat ideiglenesen tárolhatja. Az 1. cikk (1) bekezdése egyértelművé teszi, hogy a meglévő keret az ügyviteli rendszeren kívüli automatizált adatkezelő és -tároló eszközben gyűjtött, tárolt és elemzett bizonyítékokra is vonatkozik.

Mivel az Eurojust jelenlegi ügyviteli rendszere nem rendelkezik az alapvető nemzetközi bűncselekményekkel kapcsolatos bizonyítékok hatékony és biztonságos központosításához szükséges technikai kapacitással, az 1. cikk (2) bekezdése operatív eszközöket biztosít az Eurojust számára ahhoz, hogy az új ügyviteli rendszer létrehozásáig, illetve teljes körű működésének megkezdéséig elláthassa az említett bűncselekményekkel kapcsolatos támogató és koordinációs feladatait. Ez lehetővé tenné, hogy az Eurojust már korábban ellássa a fent említett feladatokat, többek között az Ukrajnában valószínűleg elkövetett alapvető nemzetközi bűncselekmények tekintetében. Ez a rendelkezés figyelembe veszi a kezelendő adatok érzékeny jellegét és védelmük biztosításának szükségességét.

Az alapvető nemzetközi bűncselekményekkel kapcsolatos döntő fontosságú bizonyítékok általában hangfelvételek és videók formájában állnak rendelkezésre. A műholdas felvételek szintén hasznosnak bizonyulhatnak e bűncselekmények elkövetésének bizonyításához. Ezért szükségesnek tűnik az Eurojust által jogszerűen kezelhető adatkategóriák kiterjesztése, valamint ennek megfelelően az Eurojust-rendelet II. mellékletének módosítása (az 1. cikk (3) bekezdése).